Hef sanksies op teen Zim, vra Cyril | Netwerk24
23 Januarie 2019 23:12
Pres. Cyril Ramaphosa het Dinsdag 'n beroep op die internasionale gemeenskap gedoen om sanksies teen Zimbabwe op te hef.
Dit het volgens Al Jazeera tot ontevredenheid onder sommige Zimbabwiërs gelei wat hulself op sosiale media teen Ramaphosa se versoek uitgespreek het.
Hul teenstand teen sy oproep kom nadat veiligheidsmagte die afgelope tien dae hardhandig teen betogers opgetree het.
Ramaphosa het volgens Reuters ook gesê Suid-Afrika is in gesprek met Zimbabwe om hulp aan dié land te verleen.
Ramaphosa beskou die situasie in Zimbabwe as 'n uitdaging vir Afrika. Hy beplan om in 'n later stadium samesprekings met pres. Emmerson Mnangagwa te voer.
Ramaphosa se oproep oor die sanksies is gedoen tydens sy besoek aan Davos, Switserland, vir die Wêreld Ekonomiese Forum.
Volgens Ramaphosa het sanksies 'n negatiewe uitwerking op Zimbabwe se ekonomiese groei en moet die land ná die algemene verkiesing nou die kans gegun word om sy volle potensiaal te bereik, berig die Chronicle.